ליגת קורונה פוצ'יוולי

שורשי ליגת קורונה פוצ'וולי

כמו בשאר העולם, הביאו שחקני הרכש הברזילאים של קבוצות כדורגל ישראליות את כדורעף רגל החופים גם לישראל. שחקני ליגת העל בכדורגל בשנת 2003, ברונו אייס וגבריאל לימה לימדו קבוצה של נערי חוף, ביניהם יוסי גולן, אושרי כהן, שלום מיכאלשווילי, אמיר זוהר ועוד, את רזי ה פוצ'יוולי בחוף גורדון, תל אביב. אלה התאהבו במשחק והמשיכו להיפגש ולשחק גם אחרי שאייס ולימה שבו למולדתם כשהם מכנים את המשחק בשמות שונים – פוטוולי, פוטיוולי, פוסוולי ועוד.
בקיץ 2007 יזמה תימקו בירה, יבואנית קורונה לישראל, את טורנירי קורונה פוצ'יוולי כאשר הם ממציאים תעתיק עברי בלעדי למשחק המשוחק בטורנירים ושם עברי למשחק. הגרעין הקטן של חוף גורדון התחבר מיד ליוזמה והפך לרוח החיה של חמשת הטורנירים שנערכו באותה שנה בחופי המדינה: ניצנים, פלאיה – ראשון לציון, גורדון – תל אביב, סירונית – נתניה והילטון – תל אביב.

ליגת קורונה פוצ'יוולי

הצלחת הטורנירים בשנת 2007 הביאו את יבואנית קורונה בישראל, תימקו בירה, לגייס את דור המייסדים ולייסד את "ליגת קורונה פוצ'יוולי" בשנת 2008 כאשר היא משתמשת בשם העברי שהמציאה למען פעילויות Corona FootVolley – "פוצ'יוולי". שתים עשרה קבוצות שיחקו באחד עשר מחזורי הליגה אשר התקיימו לסירוגין בחוף גורדון בתל אביב ובחוף סירונית בנתניה. בגמר הפיינל פור המרתק של ליגת קורונה פוצ'יוולי 2008, גברה קבוצת "סאן אנד ניקה" על קבוצת "ואטוס לוקוס" והניפה את גביע האליפות. 
בשנת 2009 התרחבה ליגת קורונה פוצ'יוולי לארבע עשרה קבוצות. סאנדרו אלמינו, עולה חדש מברזיל, מצטרף לאמיר זוהר בקבוצת "סאן אנד ניקה". השניים עושים עונה מושלמת ללא הפסדים. "סאן אנד ניקה" זוכה באליפות ליגת קורונה פוצ'יוולי 2009 בפעם השנייה ברציפות כשאת המקום השני תופסת "נגב אילת" של אדר זינו ומתי פול האילתים ו"אריות גורדון" של אושרי כהן ויוסי גולן תופסת את המקום השלישי. 
ליגת קורונה פוצ'יוולי המשיכה להתרחב בשנת 2010 והשיקה את ליגת המאסטרס, הליגה השנייה של קורונה פוצ'יוולי, עם שתים עשרה קבוצות חדשות לצד ליגת הפרימיום, ליגת קורונה פוצ'יוולי הבכירה, עם ארבע עשרה קבוצות. שתי הליגות שוחקו זו לצד זו מדי יום שישי בחודשי הקיץ וכבשו את חוף גורדון. 
בשנת 2012 עברה ליגת הפרימיום לשחק במתחם נמל תל אביב מדי שבת, בעוד ליגת המאסטרס המשיכה לכבוש את חוף גורדון בימי שישי. 
גמר הפיינל פור של ליגת קורונה פוצ'יוולי נערך החל בשנת 2008 במשך מספר שנים במתחם ארגז החול בנמל תל אביב. ב-2016 התקיים הטורניר בחוף אכדיה בהרצליה וב-2017 בחוף הגולשים בראשון לציון.
ליגת קורונה פוצ'יוולי היא הליגה הסדירה היחידה בעולם. ככזו, מושכת הליגה עניין רב מצד מעריצים וכפועל יוצא גם מצד מדורי הספורט בכל אמצעי התקשורת המכסים באופן סדיר את תוצאות משחקי המחזורים והתקדמות הקבוצות בטבלת הליגה. בשנת 2010 שיחקו שלושה שחקני רכש ברזילאים בקבוצות הליגה ובהם הרמס פרנסיסקו ברבוסה ג'וניור המכונה פר'ה אשר קבוצתו ביחד עם אושרי כהן, "אפריליה פגאסוס", הניפה את הגביע. את המקום השני תפסה קבוצת "סאן אנד ניקה" של אמיר זוהר וליאור באום, את המקום השלישי, "נגב אילת" של אדר זינו ומתי פול ואל המקום הרביעי הגיעה "מועדון הריץ'" של דודו טובי וסנדרו אלמינו.
בשנת 2010 החלה קורונה להפעיל מפעל גביע חורפי, בשם "גביע החורף".  הזוכות במפעל היו קבוצות "החברה הטובים"(2010), "מועדון ריץ'"(2011), "סאן אנד ניקה" (2012 ,2013 ,2014) ו"לוכדי הנחשים" (2015).
בשנת 2015 נערכו שתי הליגות (המאסטרס והפרימיום) במתחם נמל ת"א בימי שבת החל מה- 30.05 ועד ה-22.08, כאשר ליגת המאסטרס שוחקה בשעות 11:00 - 16:00 ואילו ליגת הפרימיום שוחקה בשעות 17:00 - 21:00. משחקי הפלייאוף בין מקומות 7-10 בליגה הראשונה ו- 3-6 בליגה השנייה שוחקו בתאריך ה-29.08 והפיינל פור- 4 הקבוצות הטובות ביותר בליגה התחרו ב-05.09 על התואר אלופי ליגת קורונה פוצ'יוולי לשנת 2015.
בשנת 2016 התקיימו משחקי הליגה בחוף אכדיה בהרצליה.
בשנת 2017 התקיימו משחקי הליגה בחוף הגולשים בראשון לציון. שם הליגה שונה ל"אורבן פוצ'יוואלי" ע"ש נותנת החסות החדשה חברת אורבן נדל"ן.
בשנת 2018 יתקיימו משחקי הליגה בחוף פרישמן בתל אביב. שם הליגה שונה ל"פינלנדיה פוצ'יוואלי" ע"ש מותג הוודקה. במקביל הושקה גם ליגת פוצ'יוולי ישראלית לנשים הכוללת שש קבוצות ואשר מקיימת אף היא את משחקיה בחוף פרישמן.